CELEX: 62017TN0147
Language: lt
Date: 2017-03-02 00:00:00
Title: Byla T-147/17: 2017 m. kovo 2 d. pareikštas ieškinys byloje Anastassopoulos ir kt./Taryba ir Komisija

26.6.2017   
            
            
               LT
            
            
               Europos Sąjungos oficialusis leidinys
            
            
               C 202/20
            
         2017 m. kovo 2 d. pareikštas ieškinys byloje Anastassopoulos ir kt./Taryba ir Komisija
   
   (Byla T-147/17)
   (2017/C 202/34)
   Proceso kalba: prancūzų
   
      Šalys
   
   
      Ieškovai: Nikolaos Anastassopoulos (Nea Eritrėja, Graikija), Aristeidis Anastassopoulos (Nea Eritrėja), Alexia Anastassopoulos (Nea Eritrėja), Maria-Myrto Anastassopoulos (Nea Eritrėja), Sophie Velliou (Kifisija, Graikija), atstovaujami advokatų K. Floros ir M. Meng-Papantoni
   
      Atsakovės: Europos Sąjungos Taryba ir Europos Komisija
   
      Reikalavimai
   
   Ieškovai Bendrojo Teismo prašo:
   
               —
            
            
               pripažinti šį ieškinį priimtinu ir pagrįstu;
            
         
               —
            
            
               patenkinti jų prašymus atlyginti žalą ir priteisti pirmajam ieškovui 123 442 EUR sumą, kiekvienam iš trijų kitų ieškovų – po 61 721 EUR sumą, penktajai ieškovei – 120 900 EUR sumą, o nepatenkinus šio reikalavimo priteisti atitinkamai 38 227,20 EUR, po 19 107,60 EUR ir 37 440 EUR sumas, ir visais atvejais palūkanas už praleistą terminą;
            
         
               —
            
            
               priteisti iš atsakovių bylinėjimosi išlaidas, nepriklausomai nuo bylos baigties.
            
         
      Ieškinio pagrindai ir pagrindiniai argumentai
   
   Grįsdami ieškinį ieškovai remiasi bendrojo diskriminacijos draudimo principo, pagal kurį reikalaujama skirtingas situacijas vertinti skirtingai, pažeidimu ir Europos Sąjungos pagrindinių teisių chartijos (toliau – Chartija) 21 straipsnio, kuriame šis principas konkretinamas, pažeidimu.
   Remdamiesi dideliais finansiniais nuostoliais dėl Įstatymo Nr. 4050/12, taip pat vadinamo „PSI“ (Private Sector Investment), taikymo jų turėtoms valstybės obligacijoms, ieškovai skundžiasi, kad jiems buvo pritaikytos tokios pat sąlygos (įskaitant vienodą turto vertės sumažinimo dydį (angl. haircut)) kaip ir juridiniams asmenims, visų pirma bankams ir specializuotiems fondams, nepaisant jų esminių skirtumų.
   Dėl to jie kaltina Euro grupės pirmininką ir (arba) pačią Euro grupę, kurie uždraudė ne tik atleisti fizinius asmenis nuo haircut, bet ir bet kokias vėlesnes kompensacines priemones; taip pat jie kaltina Komisiją, kuri sutiko ir pritarė tokiam minėto principo ir Chartijos 21 straipsnio pažeidimui, nepaisant SESV 17 straipsnyje jai nustatytos pareigos, kuri buvo išaiškinta 2016 m. rugsėjo 20 d. Sprendime Ledra Advertising ir kt./Komisija ir ECB (C-8/15 P–C-10/15 P, EU:C:2016:701).